ਜਿੰਮੀ ਸ਼ਰਮਾ ਨਾਲ ਇਕ ਮੁਲਾਕਾਤ।
ਜੇ ਪਰਮਾਤਮਾ ਕਿਸੇ ਨੂੰ ਸਡੌਲ ਸਰੀਰ ਅਤੇ ਸੋਹਣਾ ਰੂਪ ਦੇਣ ਦੇ ਨਾਲ ਉਸ ਵਿੱਚ ਅਦਾਕਾਰੀ ਦੇ ਗੁਣ ਵੀ ਭਰ ਦੇਵੇ ਤਾਂ ਅਜਿਹੇ ਸ਼ਖ਼ਸ ਲਈ ‘ਸੋਨੇ ‘ਤੇ ਸੁਹਾਗੇ’ ਵਾਲੀ ਕਹਾਵਤ ਢੁਕਵੀਂ ਹੋ ਨਿੱਬੜਦੀ ਹੈ। ਅਜਿਹੀ ਹੀ ਸ਼ਖ਼ਸੀਅਤ ਦਾ ਨਾਂ ਹੈ ਜਿੰਮੀ ਸ਼ਰਮਾ। ਮਹਾਂਨਗਰ ਲੁਧਿਆਣਾ ਦੇ ਜੰਮਪਲ ਜਿੰਮੀ ਨੇ ਬੀ.ਏ. ਦੀ ਪੜ੍ਹਾਈ ਪੰਜਾਬ ਯੂਨੀਵਰਸਿਟੀ ਤੋਂ ਕੀਤੀ। ਉੱਚੇ ਲੰਮੇ ਕੱਦ ਦੇ ਜਿੰਮੀ ਨਾਲ ਜਦੋਂ ਪਿਛਲੇ ਦਿਨੀਂ ਮੁਲਾਕਾਤ ਹੋਈ ਤਾਂ ਉਸ ਨੇ ਦੱਸਿਆ ਕਿ ਉਹ ਬਚਪਨ ਤੋਂ ਹੀ ਕੁਝ ਕਰ ਦਿਖਾਉਣ ਦੀ ਇੱਛਾ ਰੱਖਦਾ ਸੀ। ਇਸ ਇੱਛਾ ਨੂੰ ਉਸ ਸਮੇਂ ਹਕੀਕਤ ਵਿੱਚ ਬਦਲਣ ਦਾ ਮੌਕਾ ਮਿਲਿਆ ਜਦੋਂ ਉਹ ਆਪਣਾ ਫੋਟੋ ਸ਼ੂਟ ਕਰਵਾ ਰਿਹਾ ਸੀ। ਉੱਥੇ ਉਸ ਨੂੰ ‘ਦਿਲਾਂ ਦੀ ਰਾਣੀ’ ਐਲਬਮ ਦੇ ਗਾਇਕ ਹਰਜੀਤ ਪੰਧੇਰ ਅਤੇ ਪ੍ਰੋਡਿਊਸਰ ਗੁਰਦੀਪ ਮਿਲ ਗਏ। ਇਨ੍ਹਾਂ ਨੇ ਉਸ ਨੂੰ ਆਪਣੀ ਐਲਬਮ ਵਿੱਚ ਬਤੌਰ ਮਾਡਲ ਲੈਣ ਦਾ ਫ਼ੈਸਲਾ ਕਰ ਲਿਆ। ਜਿੰਮੀ ਅਨੁਸਾਰ ਅਦਾਕਾਰੀ ਦੀ ਉੱਚੀ ਮੰਜ਼ਿਲ ਸਰ ਕਰਨ ਲਈ ਇਹ ਮੌਕਾ ਉਸ ਲਈ ਪਹਿਲੀ ਪੌੜੀ ਦੇ ਸਮਾਨ ਸੀ।

ਜਿੰਮੀ ਸ਼ਰਮਾ ਏਨਾ ਹਾਜਰ ਜਵਾਬ ਹੈ ਕਿ ਗੱਲ ਅਜੇ ਮੂੰਹ ਵਿੱਚ ਹੀ ਹੁੰਦੀ ‘ਤੇ ਉਹ ਜਵਾਬ ਦੇਣਾ ਵੀ ਸ਼ੁਰੂ ਕਰ ਦਿੰਦਾ ਹੈ। ਜਿੰਮੀ ਨੇ ਦੱਸਿਆ ਕਿ ਉਹ ਹੁਣ ਤਕ ਤਿੰਨ ਸੌ ਦੇ ਕਰੀਬ ਵੀਡੀਓ ਐਲਬਮ ਕਰ ਚੁੱਕਿਆ ਹੈ ਜਿਨ੍ਹਾਂ ਵਿੱਚ ਪ੍ਰੀਤ ਬਰਾੜ ਦਾ ‘ਚੁੰਘਦੇ ਨੇ ਬੂਰੀਆਂ ਤੇ ਖੇਡਦੇ ਕਬੱਡੀਆਂ’, ਜਸ਼ਨਦੀਪ ਦਾ ‘ਕਾਲਜਾਂ ‘ਚ ਹੋਈਆਂ ਛੁੱਟੀਆਂ’ ਤੋਂ ਇਲਾਵਾ ਸਾਬਰ ਕੋਟੀ, ਸਤਵਿੰਦਰ ਬੁੱਗਾ, ਜਸਵਿੰਦਰ ਬਰਾੜ, ਸਨਮਪ੍ਰੀਤ, ਅੰਗਰੇਜ਼ ਅਲੀ, ਅਮਰ ਅਰਸ਼ੀ ਆਦਿ ਗਾਇਕਾਂ ਦੀਆਂ ਐਲਬਮਾਂ ਵਿੱਚ ਅਦਾਕਾਰੀ ਕਰਕੇ ਆਪਣੀ ਧਾਕ ਜਮਾ ਚੁੱਕਿਆ ਹੈ।
ਐਨੀ ਸ਼ੋਹਰਤ ਹਾਸਲ ਕਰਨ ਦੇ ਬਾਵਜੂਦ ਜਿੰਮੀ ਜ਼ਮੀਨਾਂ ਹਕੀਕਤਾਂ ਨਾਲ ਜੁੜਿਆ ਹੋਇਆ ਹੈ। ਜਿੰਮੀ ਦੱਸਦਾ ਹੈ ਕਿ ਉਸ ਨੂੰ ਫ਼ਿਲਮਾਂ ਵਿੱਚ ਕੰਮ ਕਰਨ ਦਾ ਮੌਕਾ ‘ਮਰ ਜਾਵਾਂ ਗੁੜ੍ਹ ਖਾ ਕੇ’ ਫ਼ਿਲਮ ਰਾਹੀਂ ਮਿਲਿਆ। ਇਸ ਫ਼ਿਲਮ ਵਿੱਚ ਉਸ ਦੇ ਨਾਲ ਸ਼ਕਤੀ ਕਪੂਰ, ਸੰਜੇ ਮਿਸ਼ਰਾ,  ਘੁੱਗੀ, ਮਿਹਰ-ਮਿੱਤਰ ਆਦਿ ਕਲਾਕਾਰ ਹਨ। ਉਸ ਦੀ ਦੂਜੀ ਫ਼ਿਲਮ ‘ਰਹੇ ਚੜ੍ਹਦੀ ਕਲਾ ਪੰਜਾਬ ਦੀ’ ਹੈ ਜੋ 25 ਮਈ ਨੂੰ ਰਿਲੀਜ਼ ਹੋ ਰਹੀ ਹੈ। ਸਮਾਜਿਕ ਬੁਰਾਈਆਂ ‘ਤੇ ਆਧਾਰਿਤ ਇਸ ਫ਼ਿਲਮ ਵਿੱਚ ਜਿੰਮੀ ਸਰੂਪ ਸਿੰਘ ਨਾਂ ਦਾ ਕਿਰਦਾਰ ਨਿਭਾ ਰਿਹਾ ਹੈ ਜਦਕਿ ਉਸ ਦੀ ਸਾਥਣ ਪ੍ਰਵੀਨ ਸੰਧੂ (ਜੇਬਾ) ਦੇ ਕਿਰਦਾਰ ਵਿੱਚ ਦਿਖਾਈ ਦੇਵੇਗੀ। ਡਾਇਰੈਕਟਰ ਸ਼ਾਪਿੰਦਰ ਸੈਣੀ ਅਤੇ ਪ੍ਰੋਡਿਊਸਰ ਜਸਬੀਰ ਸਿੰਘ ਸੰਧੂ ਦੀ ਇਸ ਫ਼ਿਲਮ ਵਿੱਚ ਜਿੰਮੀ ਤੋਂ ਇਲਾਵਾ ਸਪਨਾ ਠਾਕੁਰ, ਦਕਸ਼ ਅਜੀਤ ਤੇ ਸ਼ਕਤੀ ਕਪੂਰ ਨੇ ਅਹਿਮ ਕਿਰਦਾਰ ਨਿਭਾਏ ਹਨ। ਜਿੰਮੀ ਦੀ ਤੀਜੀ ਫ਼ਿਲਮ ‘ਦੇਖੋ ਯੇਹ ਹੈ ਮੁੰਬਈ’ ਦੀ ਸ਼ੂਟਿੰਗ ਵੀ ਮੁਕੰਮਲ ਹੋ ਗਈ ਹੈ। ਇਹ ਹਿੰਦੀ ਫ਼ਿਲਮ ਜੁਲਾਈ ਮਹੀਨੇ ਵਿੱਚ ਰਿਲੀਜ਼ ਹੋਵੇਗੀ। ਇਸ ਫ਼ਿਲਮ ਵਿੱਚ ਉਸ ਦੇ ਨਾਲ ਪ੍ਰੀਤੀ ਝੰਗਿਆਨੀ, ਮੇਘਨਾ ਪਟੇਲ, ਸਰੂਪ ਸਕਸੈਨਾ ਆਦਿ ਕਲਾਕਾਰ ਹਨ।
ਜਿੰਮੀ ਇਸ ਗੱਲੋਂ ਆਪਣੇ ਆਪ ਨੂੰ ਵਡਭਾਗਾ ਸਮਝਦਾ ਹੈ ਕਿ ਉਸ ਨੂੰ ਪੰਜਾਬੀ ਦੀ ਪਹਿਲੀ 3-ਡੀ ਫ਼ਿਲਮ ਵਿੱਚ ਕੰਮ ਕਰਨ ਦਾ ਮੌਕਾ ਮਿਲਿਆ ਹੈ। ‘ਖ਼ੌਫ਼ ਦਾ ਹੈਂਡ’ ਨਾਂ ਦੀ ਇਸ ਫ਼ਿਲਮ ਦੀ ਸ਼ੂਟਿੰਗ ਵੱਖ-ਵੱਖ ਥਾਂਵਾਂ ‘ਤੇ ਚੱਲ ਰਹੀ ਹੈ। ਇਸ ਫ਼ਿਲਮ ਵਿੱਚ ਜਿੰਮੀ ਸ਼ਰਮਾ ‘ਜਿੰਮੀ’ ਦਾ ਜਦਕਿ ਉਸ ਦੀ ਸਾਥਣ ਗੌਰੀ ਸਿੰਘ ‘ਗੀਤ’ ਦਾ ਰੋਲ ਨਿਭਾ ਰਹੀ ਹੈ। ਜਿੰਮੀ ਅਨੁਸਾਰ ਇਸ ਫ਼ਿਲਮ ਵਿੱਚ ਐਕਸ਼ਨ ਲਈ ਵਿਸ਼ੇਸ਼ ਤੌਰ ‘ਤੇ ਸਾਊਥ ਤੋਂ ਟੀਮ ਬੁਲਾਈ ਗਈ ਹੈ। ਜਦੋਂ ਇਸ 3-ਡੀ ਫ਼ਿਲਮ ਦੇ ਹੋਰਨਾਂ ਫ਼ਿਲਮਾਂ ਤੋਂ ਵੱਖਰੀ ਹੋਣ ਬਾਰੇ ਪੁੱਛਿਆ ਤਾਂ ਉਨ੍ਹਾਂ ਦੱਸਿਆ ਕਿ ਇਸ ਫ਼ਿਲਮ ਨੂੰ ਦੇਖਣ ਵਾਲੇ ਹਰਕੇ ਇੰਜ ਮਹਿਸੂਸ ਕਰੇਗਾ ਜਿਵੇਂ ਉਹ ਫ਼ਿਲਮ ਦਾ ਹੀ ਇੱਕ ਹਿੱਸਾ ਹੋਵੇ। ਇਸ ਫ਼ਿਲਮ ਵਿੱਚ ਜਿੰਮੀ ਤੋਂ ਇਲਾਵਾ ਅਮਨ ਸਿੰਘ, ਅਮਨ ਵਰਮਾ, ਚੰਦਨ ਪ੍ਰਭਾਕਰ ਆਦਿ ਕਲਾਕਾਰ ਵੀ ਅਭਿਨੈ ਕਰ ਰਹੇ ਹਨ। ਇਸ ਫ਼ਿਲਮ ਦੇ ਹਿੰਦੀ ਵਿੱਚ ਆਉਣ ਨਾਲ ਦਰਸ਼ਕਾਂ ਦੀ ਗਿਣਤੀ ਵਿੱਚ ਹੋਰ ਵਾਧਾ ਹੋਵੇਗਾ। ਜਿੰਮੀ ਨੂੰ ਇਸ ਗੱਲ ਦਾ ਵਿਸ਼ਵਾਸ ਹੈ ਕਿ ਆਉਣ ਵਾਲੇ ਸਮੇਂ ‘ਚ ਪੰਜਾਬੀ ਫ਼ਿਲਮਾਂ ਪਹਿਲਾਂ ਦੀ ਤਰ੍ਹਾਂ ਮੁੜ ਦਰਸ਼ਕਾਂ ਨੂੰ ਸਿਨੇਮਾ ਘਰਾਂ ਵੱਲ ਜਾਣ ਲਈ ਮਜਬੂਰ ਕਰ ਦੇਣਗੀਆਂ।
ਪੰਜਾਬੀ ਅਦਾਕਾਰਾਂ ਵਰਿੰਦਰ, ਗੁਰਦਾਸ ਮਾਨ ਅਤੇ ਹਿੰਦੀ ਫ਼ਿਲਮਾਂ ਵਿੱਚੋਂ ਅਮੀਰ ਖ਼ਾਨ ਨੂੰ ਆਪਣੇ ਪਸੰਦੀਦਾ ਅਭਿਨੇਤਾ ਦੱਸਦਿਆਂ ਜਿੰਮੀ ਨੇ ਦੱਸਿਆ ਕਿ ਉਸ ਦੀ ਕਲਾਕਾਰ ਬਣਨ ਦੀ ਇੱਛਾ ਸ਼ਾਇਦ ਪੂਰੀ ਨਾ ਹੁੰਦੀ ਜੇ ਉਸ ਦੇ ਪਿਤਾ ਮੋਹਨ ਲਾਲ ਸ਼ਰਮਾ ਅਤੇ ਮਾਤਾ ਸੁਸ਼ਮਾ ਸ਼ਰਮਾ ਉਸ ਦੀ ਹੌਸਲਾ ਅਫ਼ਜਾਈ ਨਾ ਕਰਦੇ। ਜਿੰਮੀ ਦੱਸਦਾ ਹੈ ਕਿ ਪਰਿਵਾਰ ਵਿੱਚ ਤਾਂ ਕੀ ਉਨ੍ਹਾਂ ਦੇ ਖ਼ਾਨਦਾਨ ਵਿੱਚੋਂ ਵੀ ਕਿਸੇ ਨੇ ਅਦਾਕਾਰੀ ਵੱਲ ਮੂੰਹ ਨਹੀਂ ਸੀ ਕੀਤਾ। ਉਸ ਦੇ ਦੋ ਛੋਟੇ ਭਰਾ ਹਨੀ ਅਤੇ ਮਨੀ ਵੀ ਉਸ ਦੇ ਅਭਿਨੈ ਤੋਂ ਕਾਫ਼ੀ ਪ੍ਰਭਾਵਿਤ ਹੋਏ ਹਨ। ਜਿੰਮੀ ਨੇ ਦੱਸਿਆ ਕਿ ਇੱਕ ਮਨੁੱਖ ਜੀਵਨ ਰੂਪੀ ਇਸ ਸਟੇਜ ‘ਤੇ ਤਿੰਨ ਤਰ੍ਹਾਂ ਦੇ ਰੋਲ ਨਿਭਾਉਂਦਾ ਹੈ ਬੱਚਾ, ਪਤੀ/ਪਤਨੀ, ਪਿਤਾ/ਮਾਤਾ ਆਦਿ ਦਾ ਜਦਕਿ ਇੱਕ ਕਲਾਕਾਰ ਨੂੰ ਇੱਕ ਹੀ ਜੀਵਨ ਵਿੱਚ ਅਨੇਕਾਂ ਰੋਲ ਅਦਾ ਕਰਨੇ ਪੈਂਦੇ ਹਨ। ਇੱਕ ਅਦਾਕਾਰ ਕਿਸੇ ਕਿਰਦਾਰ ਨੂੰ ਤਾਂ ਹੀ ਬਖ਼ੂਬੀ ਕਰ ਸਕਦਾ ਹੈ ਜੇ  ਉਹ ਉਸ ਵਿੱਚ ਆਪਣੇ ਆਪ ਨੂੰ ਪੂਰੀ ਤਰ੍ਹਾਂ ਢਾਲ ਲਵੇ।
